《寿两涯钱先生七十华诞歌》
明代·湛若水

天目之山，东驰遥遥，数百里之相糺。五湖三江，汨汨滔滔不尽相，表忠峍屼东海头。

海盐之墟，韩墩之陬，钟奇汇秀无期休。往往异人，生乎其间，富寿康宁多好修。

有如钱氏子薇者，兄弟三二人，笃志好学勇直前。

身以父母为仁贤，兄弟无故父母存。志养善养禄养全，俯仰愧怍无天人。

风日清秋岳降辰，上堂称觞祝大年。琼浆玉液开华筵，锦帐光生五色云。

寿山为之俎，福海为之尊。天吴为之起缕舞，琴川为之遥张弦。

长庚天姥来嘉宾，花开顷刻酒逡巡。交酬箫鼓何喧阗，不知此乐复有何人天。

显亲扬名在立身，天性之乐乐无垠，猗哉乐无垠。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。